અર્જુન આ બધી જ વાત સાંભળી રહ્યો હતો. કશું જ બોલ્યો નહિ. થોડી વાર રહીને જયારે બાકીના બધાંજ મિત્રની કડવાશની પોટલી ખાલી થઇ એટલે અર્જુન બોલ્યો, "મારી તો એક જ ફરિયાદ છે મારા પિતાથી. જતાં પહેલા થોડું વધારે લડી લીધું હોત તો? એક વાર મને થોડો ખખડાવીને ગયા હોત તો? હું કેમનો મમ્મીનું ધ્યાન રાખીશ? કેમનો ઘર ચલાવીશ એકલો? હજું તો મારે કેટલું શીખવાનું બાકી છે. હજું તો મારે કેટલી દલીલ કરવાની છે તમારી સાથે. તમે ગુસ્સો કરતાં ત્યારે ચીડ ચડતી, એમ થતું કે ઘર છોડી ભાગી જાઉં! પણ આ તો તમે ચાલ્યા ગયા... ફરિયાદ એક જ છે પપ્પા, કે મારે તમારા ખોળામાં માથું મૂકી લાડ લડાવતા હતા; તમારે મારે ખોળે શ્વાસ નતો છોડવાનો! અર્જુનનો ડૂસકો ભરાઈ ગયો.